ଜଗତସିଂହପୁର, ଜାନୁଆରୀ ୨୧(ଲୋକାଲ ୱାୟାର): ଭାରତୀୟ ସେନା ଉପମୁଖ୍ୟ ଲେଫ୍ଟନାଣ୍ଟ ଜେନେରାଲ ଚଣ୍ଡିପ୍ରସାଦ ମହାନ୍ତି ଜଗତସିଂହପୁର ମୁ୍ୟନିସିପାଲିଟି ଅନ୍ତର୍ଗତ ପୈତୃକ ଗାଁ ଜୟବଡ଼ ଆସିଥିବା ଅବସରରେ ସ୍ଥାନୀୟ ବିଧାୟକ, ଜିଲ୍ଲାପାଳ, ବନ୍ଧୁମାନଙ୍କୁ ଭେଟି ଥିଲେ । ଏହି ଅବସରରେ ସେ ମା' ସାରଳାଙ୍କ ମନ୍ଦିରକୁ ଯାଇ ପୂଜାର୍ଚ୍ଚନା କରିଥିଲେ ।
ଲେଫ୍ଟନାଂଟ ଜେନେରାଲ ମହାନ୍ତି ସେନା ଉପମୁଖ୍ୟ ନିଯୁକ୍ତ ହେବା ପରେ ଜୟବଡ଼ ଗାଁରେ ଆନନ୍ଦର ଲହରୀ ଖେଳିଯାଇଛି । ସେ ଜାନୁଆରୀ ୩୧ରେ ଦାୟିତ୍ୱ ଗ୍ରହଣ କରିବେ ।
ଗାଁରେ ପହଁଚି ବେଶ ଖୁସି ଅଛି । ବାପା, ମାଙ୍କ ଆଶୀର୍ବାଦ ଯୋଗୁଁ ଏହା ସମ୍ଭବ ହୋଇଛି । ମା ବଂଚିଥିଲେ ସେ ଖୁବ ଖୁସି ହୋଇଥାନ୍ତେ ।
ଗାଁଲୋକ, ବନ୍ଧୁମାନଙ୍କ ସହ ପିଲାଦିନର କଥା ମନେ ପକାଇ ବେଶ ଖୁସି ଲାଗିଲା ବୋଲି କହିଛନ୍ତି ଲେଫ୍ଟନାଣ୍ଟ ଜେନେରାଲ ମହାନ୍ତି ।
ଜିଲ୍ଲାପାଳ ସଂଗ୍ରାମ କେଶରୀ ମହାପାତ୍ର ଲେଫ୍ଟନାଂଟ ଜେନେରାଲ ମହାନ୍ତିଙ୍କୁ ଶୁଭେଚ୍ଛା ଜଣାଇବା ସହ ଦାୟିତ୍ୱ ନେବା ପରେ ଆଉ ଥରେ ଜିଲ୍ଲାକୁ ଆସିବା ପାଇଁ ଆମନ୍ତ୍ରଣ ଜଣାଇଥିଲେ ।
ତାଙ୍କ ବାପା ଜିତେନ୍ଦ୍ର କିଶୋର ମହାନ୍ତି ସରକାରୀ କର୍ମଚାରୀ ଥିବା ବେଳେ ମା ସାରଦା କୁମାରୀ ମହାନ୍ତି ଏସଭିଏମ କଲେଜର ଓଡିଆ ଅଧ୍ୟାପିକା ଥିଲେ ।
ଭାଇ କାଳିପ୍ରସାଦ ମହାନ୍ତି ପାନିପଥ ରିଫାଇନାରୀରେ ମହାପ୍ରବନ୍ଧକ ଭାବେ କାର୍ଯ୍ୟରତ ଥିବା ବେଳେ ଆଉ ଜଣେ ଭାଇ ଦେବୀ ପ୍ରସାଦ ମହାନ୍ତି ଆଡଭୋକେଟ ଭାବେ କାମ କରୁଛନ୍ତି ।
ଚଣ୍ଡିପ୍ରସାଦ ସ୍ଥାନୀୟ ପ୍ରାକ୍ଟିସିଂ ପ୍ରାଥମିକ ବିଦ୍ୟାଳୟ ଓ ବାଗସାହି ୟୁପି ସ୍କୁଲର ପଢ଼ିବା ପରେ ସୈନିକ ସ୍କୁଲରେ ନାମ ଲେଖାଇଥିଲେ ।
